**Rano učenje stranih jezika**

[September 13, 2020](https://www.predskologija.com/rano-ucenje-stranih-jezika/) [Ivana Popek](https://www.predskologija.com/author/ivana/)

Svijet 21. stoljeća višejezičan je i multikulturalan svijet, koji iziskuje poštivanje i razumijevanje drugih naroda, kultura, jezika i običaja. U današnje vrijeme globalizacije, razvojem novih medija i novih sredstava komunikacije, neznanje stranog jezika (najčešće engleskog) postalo je nezamislivo.

Ustanove ranog odgoja i obrazovanja promiču učenje stranih jezika od najranije dobi jer je tada neurobiološki potencijal djeteta za usvajanje jezika na vrhuncu. Potaknuti znatiželjom, djeca u najranijoj dobi uče spontano i kroz igru te nesvjesno slušanjem. Također, Alpar (2010) navodi da je puno bolja fleksiblinost mozga i prilagodljivost organa za govor kada je dijete još malo.

**Dobrobiti ranog učenja stranih jezika**

Dobrobiti ranog učenja stranih jezika brojne su. Osim što je to odličan način i za bolje upoznavanje materinjeg jezika, može znatno utjecati na stvaranje stavova prema drugim jezicima i njihovim kulturama. Promicanje otvorenosti za višejezičnost te učenje stranih jezika u predškolskim ustanovama kroz kontinuiranu izloženost stranom jeziku, ključno je za sustavno podizanje svijesti o drugim kulturama te za individualni i društveni razvoj. Budući da takvo učenje razvija i kognitivne sposobnosti te jača socio-emocionalne kompetencije, povezano je i općim uspjehom djeteta u školi.

Cilj ranog učenja stranog jezika nije usvajanje rječnika stranih riječi te tečno komuniciranje na stranom jeziku, već stvaranje osjetljivosti i podizanje svijesti o drugim narodima, kulturama i običajima (interkulturalnost). Također, dijete koje je svakodnevno izloženo stranom jeziku (u pasivnom ili aktivnom obliku – slušanje ili govor), puno lakše će u kasnijoj dobi usvojiti ritam, fonologiju i intonaciju stranog jezika.

**Motivacija**

Na izgradnju pozitivnog odnosa i motivaciju za daljnje učenje stranog jezika utječe više čimbenika. Nije pravilo, ali velika je vjerojatnost da će dijete *roditelja* koji razumije važnost ranog učenja stranog jezika te koji dijete potiče na učenje od najranije dobi, već samim time imati pozitivniji odnos prema učenju stranih jezika. Stav, stupanj interesa i podrška roditelja uvelike utječu na oblikovanje percepcije djeteta o novim situacijama i iskustvima.

Veliki utjecaj ima *odgojitelj* kao organizator i provoditelj aktivnosti u odgojnoj skupini. Unaprijed ih kvalitetno planira i provodi na način da dijete dobije priliku stjecati pozitivna iskustava sudjelovanja te razvijati samopouzdanje i pozitivnu sliku o sebi. Zaslužan je i za stvaranje *atmosfere* koja potiče uključenost djece u aktivnosti, održavajući njihov kontinuirani interes za učenjem. Osmišljava i oprema poticajno, bogato *okruženje* koje djeci omogućuje samostalno upuštanje u različite aktivnosti po izboru, budući da je opremljeno raznolikim, razvojno primjerenim*poticajima*, koji su djeci zanimljivi, izazovni i uvijek dostupni.

**Metodologija učenja jezika**

Uvažavanjem suvremenog pristupa radu, jezik se situacijski integrira u svakodnevne životno-praktične aktivnosti, kroz igru i raznovrsne poticaje, a učenje ima obilježje spontanog usvajanja doživljajem. Razvojno primjereni sadržaji planiraju se okvirno, s ciljem stimuliranja interaktivnosti kroz svakodnevnu komunikaciju i logičko rješavanje problema. Budući da djeca predškolske dobi imaju urođenu želju za istraživanjem i komuniciranjem s okolinom, kvalitetno isplanirane didaktičke igre djeluju vrlo poticajno jer su zabavne, a istovremeno izazovne. Da bi dijete u ovakvim aktivnostima optimalno i brzo učilo te postignulo svoj puni potencijal, važno je kroz ugodnu i podržavajuću atmosferu razvijati osjećaj sigurnosti i samopouzdanja u izražavanju na stranom jeziku.

**Primjeri aktivnosti za učenje jezika**

* *spajanje riječi s odgovarajućom ilustracijom/fotografijom*
* *pantomima za objašnjavanje riječi na stranom jeziku*
* *igra „Pokvareni telefon“*
* *igra memory*
* *igre proigravanja uloga*
* *igre s karticama (flashcards)*
* *čarobna kutija*
* *„Pogodi koji predmet nedostaje“*
* *igre asocijacije*
* *dovršavanje priča i pjesmica*
* *brojalice*
* *video zapisi, dokumentarni filmovi, crtani filmovi*
* *digitalne aplikacije i programi za učenje jezika*
* *čitanje priča (uz prikaz iliustracija, oponašanjem zvukova te korištenjem lutki, različitih predmeta/aplikacija, glazbe)*
* *…..*

*„Za dijete****igra****je ugodna, smislena i spontano odabrana aktivnost. Često je kreativna, uključuje rješavanje problema, učenje novih društvenih vještina,****novog jezika****i novih tjelesnih vještina. Igra je vrlo važna za malo dijete budući da mu pomaže naučiti nove ideje i pretvoriti ih u praksu.“*Britton, 2000.